- GANU-GANA IPM-SAKTI
Alhamdulillah syukur keu Rabby
IPM-SAKTI ulon calitra
Padum treb lawet saket sang seu-i
Jinoe hai akhi mulai teuga
Bapak Djauhar Rasyid keubit that ahli
Pikiran geubri dengan teunaga
Pileh pimpinan yang tem berbakti
Hana geuasi nyang raya haba
Sideh di Banda buet phon mulai
Peurintah geubri bak mahasiswa
Tamong jeub rumoh mita raseuki
Bak ureung Sakti nyang na di Banda
Bak awai buleuen teurimong gaji
Kamoe meunanti lakei beulanja
Bak kamoe kalon seuhari-hari
Meumandum sudi bantu asrama
Na peutploh sa (Rp 41000) ribei teuntei raseuki
Baro sekali kamoe meumita
Mudah-mudahan rahmat Tuhan bri
Ukeue pih lagi kamoe usaha
Napeue lon tanyong jinoe hai akhi
Saudara saudari deungo beurata
Khusus keupala pegawai negri
Nyang na di Sakti sinoe keurija
Peue na kesudian bantuan neubri
Asrama SAKTI na rijang leungka
Peue keuh ek neutem droeneuh berbakti ???
Haba beu neubri bak PANITIA.
JINOE LON BALEK UJONG KALIMAT :
Di cong bak mamprei di meusu tiyong
Bak ujong tampong jidong cempala
Haba lon kisah meu-ubah ujong
Keuhai digampong ulon calitra
Buleuen puasa kamoe digampong
Bah pih rakan lon nacit sikula
Kamoe duek pakat tamong tiep gampong
Meupeusak untong bantu asrama
Surat meukirem keu tiep-tiep gampong
Bahwa kamoe tron mita deureuma
Keu masyarakat supaya muphom
Beu geutem bandum bantu Asrama
Meuphon di Lingkok trok u Lam Ujong
Bucue ngon Beutong Mali ngen Langga
Riweuek ngen Niw’a Bakti pih meutron
Habeh sagaidon kamoe meumita
Ngat paneuk haba lon singkat langsong
Rab mandum gampong na kamoe teuka
Saboh keucamatan habeh meurawon
Tujuan bandum untuk asrama
Na nyang bri pade breueh saboh mangkong
Teuma nyang ladom jok peng rupia
Keunoe LAMMEULO bandum meusinthong
‘Oh lheueh meucok Bon bak Teungku JAYA
‘Oh lheueh jeut keupeng deungo lon hitong
Jumlah tan kureung Rp 600.000 rupia
Ban bandum peng nyan jinoe meuhimpon
Geukeubah lam tong bak BENDAHARA
Meubeuot jaroe di ateuh ubon
Horeumat sanjong wareh syeidara
Kaom syeidara sinoe di gampong
Nyang kana tulong peugot asrama
Mudah-mudahan nibak laen thon
Beu neubri tulong bak leubeh nyangka
Meuseb keuh ohnoe haba lon suson
Pat nyang na sirong meu’ah beuraya
BUCUE : 22 Ramadhan 1399 H/14 Agustus 1979 M.
Sambutlah salam dari : T.A.B.LAMMEULO.
Disyairkan oleh : JOHN KHAIDIR pada acara HALAL BIL HALAL tgl. 28 – 8 – 1979.
(Catatan: Nama pena saya saat itu T.A.B. LAMMEULO. Bale Tambeh Darussalam,
Aleuhad, 19 Puwasa 1431/29 Agustus 2010, pukul 10.30 Wib., T.A. Sakti).
ban_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn kon_Latn ace_Latn ace_Latn ace_Latn ace_Latn ace_Latn ind_Latn jav_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn ace_Latn min_Latn zsm_Latn zsm_Latn zsm_Latn jav_Latn